Vrou in moeilikheid wat siek pa hospitaal toe neemArgieffoto ‘n Koeweitse vrou wat haar siek pa na ‘n hospitaal in Saoedi-Arabië wou neem, is aan die Saoediese kant van die grens in hegtenis geneem omdat sy die voertuig bestuur het. Vroue word nie in Saoedi-Arabië toegelaat om te bestuur nie. Die vrou woon aan die Koeweitse kant van die grens waar burgers van die twee lande vryelik oor kan beweeg. Die vrou is na haar inhegtenisname nie toegelaat om haar pa, ‘n diabeet, hospitaal toe te neem nie. ‘n Ondersoek is ook na die vrou se “misdryf” ingestel. Die voorval kom ‘n week nadat verskeie vroue in Saoedi-Arabië die verbod op vrouebestuurders uitgedaag het deur self te bestuur en video’s daarvan op YouTube te plaas. Altesaam sestien is in hegtenis geneem en met $80 beboet. Bron: Kuweit Times